b'\n_START_ARTICLE_\nLiiketalouden Liitto LTA\n_START_PARAGRAPH_\nLiiketalouden Liitto LTA ry, ruots. F\xc3\xb6retagsekonomiska F\xc3\xb6rbundet LTA r.f. on liiketalouden tutkinnon suorittaneiden ja liiketalouden teht\xc3\xa4viss\xc3\xa4 toimivien valtakunnallinen edunvalvontaj\xc3\xa4rjest\xc3\xb6. LTA on ollut vuodesta 2008 toimihenkil\xc3\xb6keskusj\xc3\xa4rjest\xc3\xb6 STTK:n j\xc3\xa4sen. Liitto on puoluepoliittisesti sitoutumaton._NEWLINE_Liiketalouden Liitto LTA ry on perustettu vuonna 1949 ja sen muodostavat 25 paikallisyhdistyst\xc3\xa4. Liitto toimii yhdyssiteen\xc3\xa4 sek\xc3\xa4 j\xc3\xa4senyhdistysten ett\xc3\xa4 eri yhteis\xc3\xb6jen, yhteisty\xc3\xb6kumppaneiden ja sidosryhmien v\xc3\xa4lill\xc3\xa4. Liiton keskeisen\xc3\xa4 teht\xc3\xa4v\xc3\xa4n\xc3\xa4 on toiminnan koordinointi, tiedon ker\xc3\xa4\xc3\xa4minen ja v\xc3\xa4litt\xc3\xa4minen sek\xc3\xa4 mielipiteiden ilmaiseminen.\n_START_SECTION_\nToiminta\n_START_PARAGRAPH_\nLiiketalouden Liitto LTA ry:n yhteiskunnallisesti t\xc3\xa4rkeimpi\xc3\xa4 edunvalvonta-asioita on vaikuttaminen ty\xc3\xb6markkinapoliittisiin kysymyksiin sek\xc3\xa4 Toimihenkil\xc3\xb6keskusj\xc3\xa4rjest\xc3\xb6 STTK ry:n j\xc3\xa4senliittona ett\xc3\xa4 yhteisty\xc3\xb6ss\xc3\xa4 muiden edunvalvonta- ja ty\xc3\xb6nantajaj\xc3\xa4rjest\xc3\xb6jen kanssa. Lis\xc3\xa4ksi huolehditaan ammatillisen sijoittumisen ja palkkauskehityksen seuraamisesta ja tiedon tuottamisesta. Koulutuspoliittinen edunvalvonta keskittyy perus-, korkea- ja t\xc3\xa4ydennyskoulutuksen kehitt\xc3\xa4miseen sek\xc3\xa4 kansainv\xc3\xa4listen koulutus- ja harjoittelumahdollisuuksien lis\xc3\xa4\xc3\xa4miseen.\n_START_SECTION_\nJ\xc3\xa4senet\n_START_PARAGRAPH_\nJ\xc3\xa4seneksi Liiketalouden Liitto LTA ry:hyn j\xc3\xa4seniksi voivat liitty\xc3\xa4 henkil\xc3\xb6t, jotka joko toimivat liiketalouden teht\xc3\xa4viss\xc3\xa4 tai ovat suorittaneet alan tutkinnon. J\xc3\xa4seneksi voivat siten liitty\xc3\xa4 liiketalouden tutkinnon suorittaneet tai joilla katsotaan olevan vastaava koulutus (merkantit, merkonomit ja vastaavan ammattitutkinnon suorittaneet, datanomit, tradenomit, kauppatieteen kandit ja maisterit jne.) Ja/tai liiketalouden alan teht\xc3\xa4viss\xc3\xa4 ty\xc3\xb6skentelev\xc3\xa4t. K\xc3\xa4yt\xc3\xa4nn\xc3\xb6ss\xc3\xa4 t\xc3\xa4m\xc3\xa4 tarkoittaa, ett\xc3\xa4 olit t\xc3\xb6iss\xc3\xa4 sitten mink\xc3\xa4laisissa tahansa liiketalouden teht\xc3\xa4viss\xc3\xa4, voit liitty\xc3\xa4 j\xc3\xa4seneksi. J\xc3\xa4senkunnassa on edustettuna laajasti erilaisia ammattinimikkeit\xc3\xa4._NEWLINE_Liiketalouden Liittoon voivat liitty\xc3\xa4 esimerkiksi seuraavissa ty\xc3\xb6teht\xc3\xa4viss\xc3\xa4 ty\xc3\xb6skentelev\xc3\xa4t:_NEWLINE_myyntiteht\xc3\xa4v\xc3\xa4t (myyntineuvottelijat, -johtajat, -edustajat jne). ostoteht\xc3\xa4v\xc3\xa4t (ostaja, ostop\xc3\xa4\xc3\xa4llikk\xc3\xb6, ostosihteeri jne.) sihteerit (toimistosihteeri, osasto-, tuote-, j\xc3\xa4rjest\xc3\xb6-, tiedotus-, projekti-, kiinteist\xc3\xb6sihteeri, johdon assistentti jne) henkil\xc3\xb6st\xc3\xb6hallinnon teht\xc3\xa4v\xc3\xa4t (henkil\xc3\xb6stop\xc3\xa4\xc3\xa4llikk\xc3\xb6, -sihteeri jne.) taloushallinnon teht\xc3\xa4v\xc3\xa4t (kirjanpit\xc3\xa4j\xc3\xa4, controller, p\xc3\xa4\xc3\xa4kirjanpit\xc3\xa4j\xc3\xa4, talousp\xc3\xa4\xc3\xa4llikk\xc3\xb6, rahoitusp\xc3\xa4\xc3\xa4llikk\xc3\xb6, hallintovirkailija, palkanlaskija, kanslisti) sek\xc3\xa4 muut liiketaloudenteht\xc3\xa4v\xc3\xa4t (esim. is\xc3\xa4nn\xc3\xb6itsij\xc3\xa4, myym\xc3\xa4l\xc3\xa4p\xc3\xa4\xc3\xa4llikk\xc3\xb6, kassanhoitaja, tuotep\xc3\xa4\xc3\xa4llikk\xc3\xb6, tukkumyyj\xc3\xa4, sijoitusneuvoja, pankkitoimihenkil\xc3\xb6, toimitusjohtaja, laskuttaja, siistij\xc3\xa4 jne.)_NEWLINE_Opiskelijaj\xc3\xa4seneksi voi liitty\xc3\xa4 opiskeluaikana sek\xc3\xa4 samoin j\xc3\xa4senyytt\xc3\xa4 voi jatkaa seniorij\xc3\xa4senyyten\xc3\xa4 ty\xc3\xb6uralta el\xc3\xa4kkeelle siirrytt\xc3\xa4ess\xc3\xa4.\n_START_SECTION_\nOrganisaatio\n_START_PARAGRAPH_\nLTA:n ylint\xc3\xa4 p\xc3\xa4\xc3\xa4t\xc3\xb6svaltaa k\xc3\xa4ytt\xc3\xa4\xc3\xa4 vuosittain j\xc3\xa4rjestett\xc3\xa4v\xc3\xa4 liittokokous, toimeenpanovaltaa puolestaan k\xc3\xa4ytt\xc3\xa4\xc3\xa4 liittohallitus. LTA:n organisaatiomalli tekee toiminnasta joustavaa ja sopii hyvin palvelemaan liiton monipuolista j\xc3\xa4senkentt\xc3\xa4\xc3\xa4._NEWLINE_Liittokokous hyv\xc3\xa4ksyy liittohallituksen esityksest\xc3\xa4 seuraavan vuoden toimintasuunnitelman ja liittokokouksessa k\xc3\xa4sitell\xc3\xa4\xc3\xa4n liittohallituksen antama kertomus edellisen kalenterivuoden toiminnasta sek\xc3\xa4 p\xc3\xa4\xc3\xa4tet\xc3\xa4\xc3\xa4n niist\xc3\xa4 toimenpiteist\xc3\xa4, joihin se antaa aihetta. Lis\xc3\xa4ksi k\xc3\xa4sitell\xc3\xa4\xc3\xa4n edellisen kalenterivuoden tilinp\xc3\xa4\xc3\xa4t\xc3\xb6s ja tilintarkastajien lausunto, sek\xc3\xa4 vahvistetaan tilinp\xc3\xa4\xc3\xa4t\xc3\xb6s ja p\xc3\xa4\xc3\xa4tet\xc3\xa4\xc3\xa4n vastuuvapauden my\xc3\xb6nt\xc3\xa4misest\xc3\xa4 hallitukselle ja muille tilivelvollisille._NEWLINE_Joka toisessa liittokokouksessa valitaan liittohallituksen puheenjohtaja s\xc3\xa4\xc3\xa4nt\xc3\xb6jen. Vuosittain p\xc3\xa4\xc3\xa4tet\xc3\xa4\xc3\xa4n kuinka monta j\xc3\xa4sent\xc3\xa4 liittohallitukseen valitaan erovuoroisten tilalle ja valitaan hallituksen varsinaiset ja varaj\xc3\xa4senet. Liittokokouksessa k\xc3\xa4sitell\xc3\xa4\xc3\xa4n my\xc3\xb6s liittokokoukselle tehdyt aloitteet ja k\xc3\xa4sitell\xc3\xa4\xc3\xa4n muut kokouksen kiireellisiksi toteamat asiat.\n_START_SECTION_\nHistoria\n_START_PARAGRAPH_\nLiiketalouden Liitto LTA ry on perustettu jo vuonna 1949, jolloin kauppaopiston k\xc3\xa4yneet perustivat useita merkonomiyhdistyksi\xc3\xa4 eri puolelle Suomea. Kauppaopistonk\xc3\xa4yneiden liitto - F\xc3\xb6rbundet f\xc3\xb6r f.d. Handelinstitutselever r.y. perustettiin 4. joulukuuta 1949 Tampereella._NEWLINE_Nimeksi alun perin valittu Merkonomiliitto ei saanut ensin rekisteriviranomaisten hyv\xc3\xa4ksynt\xc3\xa4\xc3\xa4. Vasta 24.5.1955 liitto sai viralliseksi nimekseen Merkonomiliitto ry. S\xc3\xa4\xc3\xa4nt\xc3\xb6jen mukaan liiton tarkoituksena oli kohottaa merkonomien taloudellista ja ammatillista osaamista sek\xc3\xa4 her\xc3\xa4tt\xc3\xa4\xc3\xa4 ja yll\xc3\xa4pit\xc3\xa4\xc3\xa4 heid\xc3\xa4n harrastustaan talousel\xc3\xa4m\xc3\xa4\xc3\xa4n ja liikesivistykseen liittyviss\xc3\xa4 kysymyksiss\xc3\xa4._NEWLINE_Vuonna 1996 liiton nimi muutettiin nykyiseksi, Liiketalouden Liitto LTA ry:ksi. Samalla j\xc3\xa4senyys avautui merkonomien lis\xc3\xa4ksi mm. my\xc3\xb6s tradenomeille, datanomeille, HSO-sihteereille sek\xc3\xa4 muiden liiketalouden tutkinnon suorittaville tai alaa opiskeleville. Vuoden 2009 s\xc3\xa4\xc3\xa4nt\xc3\xb6muutoksen my\xc3\xb6t\xc3\xa4 j\xc3\xa4seneksi on ollut mahdollista liitty\xc3\xa4 my\xc3\xb6s liiketalouden alalla ty\xc3\xb6skentelyn perusteella, tutkintotaustasta huolimatta.'